google/wiki40b huggingface dataset:
Το ποντικάκι που ήθελε να αγγίξει ένα αστεράκι (ταινία)

Πλοκή

Ο Τρωκτικούλης, ο ποντικούλης που ζει με τον παππού του σε μια μικρή φωλιά σ’ ένα εξοχικό σπίτι, όποτε αντικρίζει τ’ αστέρια στον ουρανό ονειρεύεται να αγγίξει ένα από αυτά. Για να το καταφέρει σκαρφαλώνει παντού, σε σκουπόξυλα, σε μάντρες και σε καμπαναριά,  αλλά μάταια.  Όσο ο παππούς του  -που ανησυχεί πολύ γι’ αυτόν- προσπαθεί να τον πείσει πως κάτι τέτοιο είναι αδύνατον αφού τ’ αστέρια βρίσκονται πολύ μακριά, τόσο η επιθυμία του μικρού Τρωκτικούλη να πραγματοποιήσει το όνειρό του μεγαλώνει.
Ώσπου ένα βράδυ Χριστουγέννων βγαίνοντας από την ποντικότρυπά του αντικρίζει ένα υπέρλαμπρο άστρο στην κορυφή ενός στολισμένου χριστουγεννιάτικου δέντρου. Η υλοποίηση του ονείρου του μοιάζει να είναι πολύ κοντά και ο μικρός Τρωκτικούλης ξεκινά με ανυπομονησία την αναρρίχηση στο δέντρο. Ο δρόμος όμως προς την κορυφή του, είναι γεμάτος με πειρασμούς και προκλητικές παγίδες. Μερικά από τα στολίδια του δέντρου που τον παρακολουθούν ολοζώντανα, το στρατιωτάκι, η κουκλίτσα και το ναυτάκι προσπαθούν να του αλλάξουν τα σχέδια και να τον παρασύρουν, κάνοντάς τον συμμέτοχο στα δικά τους. 
Ο Τρωκτικούλης όμως, απορρίπτει κατηγορηματικά μέρες δόξας και δύναμης που του υπόσχεται το στρατιωτάκι, γλυκιά θαλπωρή σ’ ένα κουκλόσπιτο που του υπόσχεται η όμορφη κουκλίτσα και μυθικά πλούτη που του υπόσχεται το φιλόδοξο ναυτάκι, καθώς είναι αποφασισμένος να πραγματοποιήσει το δικό του όνειρο. Όμως, λίγο πιο πέρα παραμονεύει απειλητική η γάτα του σπιτιού

Παραγωγή

Σκηνοθέτες της ταινίας είναι οι Παναγιώτης Ράππας, ιδρυτής των εταιριών Stardust Pictures και Time Lapse Pictures, συνεργάτης του Στίβεν Σπίλμπεργκ και ισόβιο μέλος της Ακαδημίας Τεχνών και Επιστημών του Κινηματογράφου των ΗΠΑ, και Άγγελος Ρούβας, επίσης συνεργάτης του Σπίλμπεργκ, συνιδρυτής της εταιρίας Big Bang Toons, και υπεύθυνος της παραγωγής της πρώτης ελληνικής σειράς κινουμένων σχεδίων Πανδώρα και Πλάτωνας: Τα Φραουλόπουλα. Ο Ρούπας σκηνοθέτησε δύο χρόνια αργότερα και άλλη τηλεοπτική απόδοση βιβλίου του Τριβιζά, με όνομα Ένα Δέντρο μια Φορά.Στην παραγωγή της ταινίας συμμετέχουν οι Παναγιώτης Ράππας και ο βραβευμένος με EMMY και υποψήφιος για το Αnnie 2007, Νάσος Βακάλης.
Ευρωπαϊκό Πρωτάθλημα Τζούντο 2009

To Ευρωπαϊκό Πρωτάθλημα Τζούντο 2009 ήταν η 58η διοργάνωση του Ευρωπαϊκού Πρωταθλήματος Τζούντο, που διοργανώθηκε υπό την εποπτεία της Ευρωπαϊκής Ένωσης Τζούντο. Η διοργάνωση πραγματοποιήθηκε στο Τιφλίδα Sports Palace, στην Τιφλίδα, της Γεωργίας μεταξύ 24 και 26 Απριλίου 2009. Σε αυτό το διαγωνισμό συμμετήχαν 260 αθλητές από 39 χώρες.
Αμεδαίος Ζ΄ της Σαβοΐας

Βιογραφία

Ήταν γνωστός για τη φιλοξενία του. Ήθελε να ευχαριστήσει ανθρώπους όλων των τάξεων και ποτέ δεν άφησε να φύγει κάποιος χωρίς ένα γεύμα στο τραπέζι του. 
Απεβίωσε στα 29 έτη του από τέτανο. Με τη διαθήκη του άφησε επίτροπο του 11ετούς υιού του τη μητέρα του, αδελφή του ισχυρού Λουδοβίκου Β' δούκα των Βουρβόνων, αντί της συζύγου του, όπως συνήθως γινόταν. Αυτό δημιούργησε διαμάχη και πέρασαν τρεις μήνες διαπραγματεύσεων για να επανέλθει η ειρήνη στην οικογένεια.
Κοτυτώ

Στην ελληνική μυθολογία η Κοτυτώ ήταν μία Θρακική θεά αντίστοιχη με την Άρτεμη: ήταν προστάτιδα των ζώων και του κυνηγιού. Η λατρεία της διαδόθηκε και στην Αθήνα κατά τον 5ο αιώνα π.Χ. από δούλους που εργάζονταν στα μεταλλεία του Λαυρίου. Στο ιερό της θεότητας αυτής που βρισκόταν στον Πειραιά, γίνονταν κάθε χρόνο γιορτές και λαμπαδηδρομίες προς τιμή της.
Σάσου Σάλιν

Επαγγελματική Σταδιοδρομία

Στις 27 Αυγούστου 2010, ο Σαλίν υπέγραψε ένα τριετές συμβόλαιο με τη σλοβενική ομάδα Ολύμπια Λιουμπλιάνας .   Στις 20 Ιουνίου 2013, επεξέτεινε το συμβόλαιό του με την Ολύμπια για δύο ακόμη χρόνια.  Τον Φεβρουάριο του 2015, έφυγε από την Ολίμπια και υπέγραψε με την ισπανική ομάδα ΚΜ Γκραν Κανάρια για την υπόλοιπη χρονιά.  Στις 16 Ιουνίου 2015, επανυπέγραψε με τη Γκραν Κανάρια για μια ακόμη περίοδο.  
Στις 11 Ιουλίου 2017, ο Σάλιν υπέγραψε ένα διετές συμβόλαιο με τον ισπανικό σύλλογο Κλουμπ Μπαλονθέστο Μάλαγα .  Στις 12 Ιουλίου 2019, ο Σάλιν υπέγραψε ένα διετές συμβόλαιο με τον ισπανικό σύλλογο ΚΜ 1939 Κανάριας (Ιμπεροστάρ Τενερίφη) .
2627 Τσουριούμοφ

Φυσικά χαρακτηριστικά

Η μέση διάμετρος του Τσουριούμοφ εκτιμάται σε ..,.. χιλιόμετρα, ενώ το γεωμετρικό άλβεδό του είναι 0,..... Ο Τσουριούμοφ περιστρέφεται γύρω από τον εαυτό του μία φορά κάθε .. ώρες και .. λεπτά.
Τζων Φορμπς Νας

Νεότητα και αρχή της καριέρας του

Ο Νας γεννήθηκε στις 13 Ιουνίου 1928 στο Μπλούφηλντ, της Δυτικής Βιρτζίνια. Ο πατέρας του, ήταν ηλεκτρολόγος μηχανικός για την Επιχείρηση Ηλεκτρικής Ενέργειας των Απαλλάχιων. Η μητέρα του, Μάργκαρετ Βιρτζίνια Μάρτιν, απλά γνωστή ως Βιρτζίνια, ήταν δασκάλα πριν ακόμη παντρευτεί.

Μόρφωση

Και οι δυο γονείς του πρόσφεραν κάθε υποστήριξη στην εκπαίδευσή του, παρέχοντάς του εγκυκλοπαίδειες και επιτρέποντάς του να παρακολουθεί μαθήματα προχωρημένων μαθηματικών στο τοπικό κολέγιο, ενώ ήταν ακόμη μαθητής στο σχολείο. Η γιαγιά του Νας έπαιζε πιάνο στο σπίτι και ο ίδιος είχε μόνο καλές αναμνήσεις ακούγοντάς την, κατά τις επισκέψεις του στο σπίτι της.  Αφού φοίτησε στο Ινστιτούτο Τεχνολογίας του Κάρνεγκι (σημερινό Πανεπιστήμιο Κάρνεγκι Μέλον), από όπου ολοκλήρωσε τις σπουδές του, το 1948 με πτυχίο και μεταπτυχιακό μαθηματικών, έλαβε υποτροφία στο πανεπιστήμιο του Πρίνστον, όπου κυνήγησε την ακαδημαϊκή του καριέρα στα Μαθηματικά.

Ακαδημαϊκή καριέρα

Ο πρώην καθηγητής του Πολυτεχνείου του Κάρνεγκι και επόπτης του Νας, Ρ.Τζ. Ντάφφιν, έγραψε κάποτε συστατική επιστολή με μία μόνο πρόταση: Αυτός ο άνθρωπος είναι ιδιοφυία. Ο Νας έγινε αποδεκτός και από το Χάρβαρντ, αλλά ο πρόεδρος του τμήματος των Μαθηματικών, Σόλομον Λέφσετζ, του πρόσφερε την υποτροφία Τζων. Σ. Κένεντι, που ήταν αρκετό για να θεωρήσει ο Νας ότι δεν εκτιμούσαν την αξία του.  Κατόπιν, πήγε στο Πρίνστον, όπου εργάστηκε πάνω στη Θεωρία της Εξισορρόπησης. Έλαβε το διδακτορικό του, το 1950 με μία διατριβή 28 σελίδων σχετικά με τα μη συνεργατικά παίγνια. Η θέση του, που γράφτηκε υπό την επίβλεψη του Άλμπερτ Γ. Τάκερ, περιείχε τον ορισμό και τις ιδιότητες, αυτού που αργότερα θα ονομαζόταν ισορροπία Νας.

Προσωπική Ζωή

Το 1951, ο Νας πήγε στο Τεχνολογικό Ινστιτούτο Μασαχουσέτης (MIT), ως καθηγητής του τμήματος μαθηματικών. Εκεί γνώρισε την Αλίσια Λόπες – Χάρρισον ντε Λαρδέ (γεν. 1/1/1933), φοιτήτρια φυσικής από το Ελ Σαλβαδόρ, την οποία παντρεύτηκε το Φεβρουάριο του 1957 σε μία καθολική τελετή αν και ήταν άθεος. Η συζηγός του τον εισήγαγε σε ψυχιατρική κλινική το 1959, μετά από διάγνωση σχιζοφρένειας. Ο Νας έβλεπε οράματα, είχε παραισθήσεις, και κρίθηκε επικίνδυνος για τους γύρω του. Ο γιος τους, Τζων Τσαρλς Μάρτιν Νας, γεννήθηκε σύντομα, αλλά έμεινε αβάπτιστος για ένα ακόμη χρόνο, καθώς η Αλίσια ένοιωθε ότι ο σύζυγός της έπρεπε να μπορούσε να εκφέρει γνώμη για το όνομα. Ο Νας και η ντε Λαρδέ έλαβαν διαζύγιο το 1963 αν και μετά την τελευταία και οριστική φορά που ο Νας έλαβε εξιτήριο το 1970, συνέχισαν να συζούν. Παντρεύτηκαν και πάλι το 2001.
Σε ηλικία 86 ετών έχασε τη ζωή του μαζί με τη σύζυγό του σε τροχαίο δυστύχημα στους δρόμους του Νιου Τζέρσεϋ, όπου για πολλά χρόνια ήταν μόνιμος κάτοικος.
Νυχτερινή πτήση από Μόσχα

Υπόθεση

Ο Συνταγματάρχης της KGB Αλεξέι Βλασόφ (Γιουλ Μπρίνερ) αποφασίζει να αυτομόλησει στη Δύση, εχόντας μαζί του εξαιρετικά διαβαθμισμένες πληροφορίες ως μέρος μιας συμφωνίας με τις δυτικές υπηρεσίες πληροφορίων για την παραμονή του στις Ηνωμένες Πολιτείες. Κατά την συνάντηση του που πραγματοποιείται στο Λαγκλεύ με τον Άλαν Ντέιβις (Χένρι Φόντα) και τον εκπρόσωπο της MI6 Φίλιπ Μπόιλ (Ντερκ Μπόγκαρτ) θα τους παραδώσει έναν κατάλογο σοβιετικών πρακτόρων στη Δυτική Ευρώπη, συμπεριλαμβανομένοντας και ενός σημαντικού προσώπου στο ΝΑΤΟ.
Ο Ντέιβις αποφασίζει να ξεκινήσει επιχειρήσεις για να συλλάβει τους πράκτορες, ωστόσο εκείνοι που βρίσκονται στον κατάλογο του Βλασόφ ξαφνικά αρχίζουν να πεθαίνουν.
Η CIA αρχίζει να έχει  υποψίες για την αυθεντικότητα των πληροφορίων του Βλασόφ, όπου ανακαλύπτει μια φωτογραφία του τραβηγμένη στη Σοβιετική Ένωση και όχι στην Τουρκία, όπως ο ίδιος είχε δηλώσει, κρίνοντας από το περίγραμμα του όρους Αραράτ στο βάθος. 
Ο Βλασόφ επίσης αποτυγχάνει να περάσει από τον ανιχνευτή ψεύδους μετά από μια έντονη διαμαρτυρία του για ζητήματα σχετικά με τη σεξουαλική ζωή του που του είχε ζήτησε η CIA κατά τη διάρκεια της ανάκρισης του.
Εθνόσημο των Νήσων Μάρσαλ

Το Εθνόσημο των Νήσων Μάρσαλ αποτελείται από ένα γαλάζιο φόντο, σύμβολο της θάλασσας, με έναν άγγελο που έχει ανοικτές τις φτερούγες του πάνω στο φόντο. Ο άγγελος συμβολίζει την ειρήνη. Πίσω από αυτόν βρίσκονται δύο νησιά , με ένα πλεούμενο κανό και ένα φοινικόδεντρο. Στο πάνω μέρος εκατέρωθεν του θυρεού βρίσκεται μία ερυθρόλευκη γραμμή. Πίσω από το θυρεό υπάρχει ένας ναυτικός χάρτης, καλλιτεχνικά σχεδιασμένος. Στο δακτύλιο , πάνω από το θυρεό, διαβάζουμε τη φράση Government of the Marshall Islands (Κυβέρνηση των Νήσων Μάρσαλ) και από κάτω, το ρητό Jepilpin ke Ejukaan (στη γλώσσα των κατοίκων των νησιών Μάρσαλ, "Με την κοινή Προσπάθεια, Πετυχαίνουμε".
Coti K

Βιογραφία

Το 1966 γεννιέται στο Μιλάνο, από Έλληνα πατέρα και Ιταλίδα μητέρα. Το 1972, σε ηλικία 6 χρονών, έρχεται με την οικογένειά του για μόνιμη εγκατάσταση στην Ελλάδα.
Σπούδασε ηχοληψία στο School of Sound Recording στο Μάντσεστερ.
Εργάστηκε ως ηχολήπτης στο Studio Praxis για 7 χρόνια (1992-1999) όπου ηχογράφησε αλλά και συμμετείχε σε διάφορους δίσκους, όπως τους πρώτους τρεις δίσκους των Στέρεο Νόβα. Παράλληλα, από το 1984 και έπειτα, συμμετέχει σαν μουσικός (παίζοντας ηλεκτρικό μπάσο και πλήκτρα) σε διάφορα σχήματα ηλεκτρονικής και μη μουσικής (Ricochet, Dada Data, Film Noir, In Trance 95, RAW, The Kitchenware Orchestra).
Το 1992 συμμετέχει στον δίσκο συλλογή Random Relations 1 της Elfish records για πρώτη φορά σαν Coti K., και το 1994 κυκλοφορεί το πρώτο του 12ιντσο με τίτλο Θέρος (FM records).
Από το 1999 και έπειτα δουλεύει σαν ανεξάρτητος παραγωγός δίσκων και έχει δουλέψει με συγκροτήματα όπως Raining Pleasure, Tuxedomoon, Γιάννης Αγγελάκας, Διάφανα Κρίνα κ.α.
Έχει γράψει μουσική για θέατρο, τηλεόραση και κινηματογράφο και έχει συνεργαστεί με διάφορους σκηνοθέτες όπως Δημήτρης Παπαϊωάννου, Θωμάς Μοσχόπουλος, Μπάμπης Μακρίδης, Γιώργος Λάνθιμος. Έχει κυκλοφορήσει οκτώ προσωπικούς δίσκους και έχει παίξει ζωντανά στην Ελλάδα και στην Ευρώπη.
Έχει κάνει διάφορες οπτικοακουστικές εγκαταστάσεις με διάφορους συνεργάτες όπως Voltnoi, Δ. Χαρίτο κ.α.
Το 2009 μαζί με τους Νίκο Βελιώτη και ILIOS ιδρύει τους Mohammad με τους οποίους κυκλοφόρησε συνολικά έξι δίσκους.
Το 2014 έβγαλε τον πρώτο προσωπικό δίσκο με τραγούδια που ερμηνεύει ο ίδιος, με το όνομα The Man from Managra.
Λαϊκό Φιλελεύθερο κόμμα (Βουλγαρία)

Ιστορία

Ήταν μία από τις τέσσερις παρατάξεις που προήλθαν από το Φιλελεύθερο κόμμα, ιδρύθηκε από τον Στέφαν Σταμπόλοφ το 1886 με την ονομασία Για την ίδια τη Βουλγαρία, πριν πάρει το επόμενο έτος το μετέπειτα όνομα του. Ήταν το κυβερνών κόμμα μέχρι που ο Σταμπόλοφ απολύθηκε από τον Πρίγκιπα Φερδινάνδο το 1894, και η δράση του κόμματος απαγορεύτηκε. Στις εκλογές του 1899 το κόμμα αναδείχθηκε ως η δεύτερη μεγαλύτερη δύναμη στην Εθνοσυνέλευση με 19 από τις 169 έδρες, και κατά τη διάρκεια του ίδιου έτους συγχωνεύτηκε με το Φιλελεύθερο κόμμα (Ραντοσλαβίστς) για να σχηματίσουν το Ηνωμένο Φιλελεύθερο κόμμα. Στις εκλογές του 1901 το κόμμα κερδίζει 24 έδρες. Στις εκλογές το επόμενο έτος έπεσε σε μόλις οκτώ έδρες.
Το κόμμα πήγε άσχημα μέχρι τους Βαλκανικούς Πολέμους του 1912-1913, κερδίζοντας οκτώ έδρες το 1903, μόλις ένα το 1908 και έξι το 1911. Μετά τον πόλεμο το κόμμα συμμετείχε μέσα στα επόμενα δύο εκλογές σε συνασπισμό με το Φιλελεύθερο κόμμα και το Νέο Φιλελεύθερο κόμμα. Στις εκλογές του 1913 το κόμμα κέρδισε 26 έδρες, καθιστώντας το τρίτο μεγαλύτερο κόμμα στην Εθνική Συνέλευση, και κέρδισε 31 έδρες στις εκλογές του επόμενου έτους.
Μετά τον Πρώτο παγκόσμιο πόλεμο το κόμμα διασπάστηκε σε δύο παρατάξεις, μια υπό τον Ντόμπρι Πέτκοφ και το άλλο από τον Νικολάι Γεναντίεφ. Στις εκλογές του 1919 η παράταξη Πέτκοφ κέρδισε δύο έδρες, ενώ η ομάδα Γεναδίεφ κέρδισε μόνο μία. Στις εκλογές του 1920 οι δύο παρατάξεις διπλασιάσαν τις έδρες τους. Το 1920 η ομάδα Γεναδίεφ συγχωνεύθηκε με το Φιλελεύθερο Κόμμα (Ραντοσλαβίστς) και το Νέο Φιλελεύθερο κόμμα για να σχηματίσουν το Εθνικό Φιλελεύθερο κόμμα.
Ίγκορ Ακινφέεφ

ΤΣΣΚΑ Μόσχας

Ο Ακινφέεφ γεννήθηκε στο Βίτνογιε. Εμφανίστηκε στην βασική ενδεκάδα της ΤΣΣΚΑ Μόσχας στην ηλικία των 17 και από τότε είναι ο πρώτος τερματοφύλακας της ομάδας. Μαζί με την ΤΣΣΚΑ Μόσχας, ο Ακινφέεφ κατέκτησε το Κύπελλο ΟΥΕΦΑ, τρία πρωταθλήματα Ρωσίας και το τρόπαιο Ζβεζντά, το οποίο δίνεται στον καλύτερο ποδοσφαιριστή από την πρώην ΕΣΣΔ. Είναι επίσης αρχηγός της ΤΣΣΚΑ Μόσχας.

Διεθνής καριέρα

Ο Ίγκορ Ακινφέεφ έκανε το ντεμπούτο του για την εθνική Ρωσίας σε ένα φιλικό αγώνα απέναντι στην εθνική Νορβηγίας, στις 28 Απριλίου 2004, στην ηλικία των 18 ετών και 20 ημερών - έγινε ο τρίτος νεότερος τερματοφύλακας που έπαιξε για την εθνική μετά τους Εντουάρντ Στριλτσόφ και Σεργκέι Ροντιόνοφ και ο νεότερος διεθνής στην ιστορία της Ρωσικής Ομοσπονδίας. Συμπεριελήφθη ως τρίτος τερματοφύλακας στην σύνθεση της εθνικής Ρωσίας για το Euro 2004 μετά τους Σεργκέι Οφτσίνικοφ και Βιτσισλάφ Μαλαφέεφ. Το ντεμπούτο του σε αγώνα σοβαρής διοργάνωσης διεξήχθη στις 30 Μαρτίου 2005, απέναντι στην εθνική Εσθονίας για τα προκριματικά του Mundial 2006. Τότε έλαβε τη θέση του πρώτου τερματοφύλακα της εθνικής Ρωσίας μετά τον τραυματισμό του Μαλαφέεφ. Ο Ακινφέεφ έμεινε ο πρώτος τερματοφύλακας της εθνικής Ρωσίας στην περίοδο που προπονητές της ήταν οι Γιούρι Σιόμιν και Γκους Χίντιγκ. Στις 6 Μαΐου 2007, στον αγώνα με την ΦΚ Ροστόφ, ο Ακινφέεφ δέχτηκε τραύμα στο γόνατο, κάτι που τον άφησε εκτός δράσης για τέσσερις μήνες. Ως αποτέλεσμα, ο Ίγκορ έχασε τη θέση του πρώτου τερματοφύλακα της εθνικής, αρχικά από τον Μαλαφέεφ και μετά από τον Βλαντίμιρ Γκαμπούλοφ. Επέστρεψε στην σύνθεση της εθνικής Ρωσίας και έλαβε τη θέση του πρώτου τερματοφύλακα της εθνικής Ρωσίας στο Euro 2008. Στις 25 Μαΐου 2012, συμπεριελήφθη στην 23μελή αποστολή της εθνικής Ρωσίας για το Euro 2012.
Στούντιο Φούσκοι

Σύντομο ιστορικό σημείωμα

Αυτό το παιδικό τηλεπαιχνίδι μεταδόθηκε από την ΕΡΤ την περίοδο 1982-1985. Η 1η εκπομπή μεταδόθηκε τη Δευτέρα 4 Οκτωβρίου 1982 και η τελευταία τη Δευτέρα 8 Ιουλίου 1985. Τα παιδιά που έπαιρναν μέρος σε κάθε εκπομπή, συμμετείχαν σε διάφορες δοκομασίες μαζι με τους Φούσκους και ο νικητής της κάθε μιας από αυτές τις δοκιμασίες, οι οποίες ήταν διαφορετικές σε κάθε εκπομπή, κερδιζε ένα δώρο. Η διεύθυνση στην οποία τα παιδιά που ήθελαν αν πάρουν μέρος στο τηλεπαιχνίδι έστελναν γράμματα για να δηλώσουν συμμετοχή, ήταν Αργαίου 3 ταχυδρομικός κώδικας 17123 Νέα Σμύρνη.
Αξιωματική σημασιολογία

Αξιωματική σημασιολογία (axiomatic semantics) ονομάζεται μια προσέγγιση της απόδειξης της ορθότητας προγραμμάτων, η οποία βασίζεται στη μαθηματική λογική. Έχει στενή σχέση με τη λογική Χόαρ.
Η αξιωματική σημασιολογία ορίζει τη σημασία μιας εντολής ενός προγράμματος περιγράφοντας την επίδρασή της σε βεβαιώσεις (assertions) σχετικά με την κατάσταση του προγράμματος. Οι βεβαιώσεις είναι λογικές προτάσεις - κατηγορήματα με μεταβλητές, όπου οι μεταβλητές περιγράφουν την κατάσταση του προγράμματος.
Ρότσντεϊλ ΑΦΚ

Ίδρυση

Η Ρότσντεϊλ ιδρύθηκε το 1907 και αμέσως έγινε δεκτή στο τοπικό πρωτάθλημα του Μάντσεστερ (Manchester League). Όμως, το 1908 εντάχθηκε στην ομοσπονδία του Λανκασάιρ (Lancashire Combination).
Το 1911 κέρδισε τον τίτλο, αλλά απέτυχε να ενταχθεί στην νεοϊδρυθείσα τρίτη κατηγορία της επαγγελματικής ομοσπονδίας (Football League).

Στη Λίγκα

Μετά τον Α΄ Παγκόσμιο Πόλεμο η επαγγελματική λίγκα επεκτάθηκε κι άλλο, αλλά η ομάδα απέτυχε πάλι να ενταχθεί σε αυτή. Τελικά το 1921 η Ρότσντεϊλ κατάφερε να συμπεριληφθεί στον βόρειο όμιλο της τρίτης κατηγορίας (Third Division North).
Έδωσε τον πρώτο επαγγελματικό αγώνα στις 27 Αυγούστου 1921 στην έδρα της και νίκησε την Άκρινγκτον Στάνλεϊ με 6-3. Όμως, στο τέλος της πρώτης αυτής σεζόν τερμάτισε στην τελευταία θέση και έπρεπε να παλέψει για να μείνει στη λίγκα.
Τα επόμενα χρόνια η Ρότσντεϊλ αγωνίστηκε πάντα στις μικρές κατηγορίες της Αγγλίας.

Νεότερα χρόνια

Η μεγαλύτερη επιτυχία της Ρότσντεϊλ ήταν η παρουσία της στο τελικό του Λιγκ Καπ Αγγλίας το 1962, στον οποίο ηττήθηκε από τη Νόριτς Σίτι. Είναι η μοναδική ομάδα από την τέταρτη κατηγορία, που κατάφερε να παίξει σε τελικό μεγάλης διοργάνωσης στην Αγγλία.
Από το 1974 η ομάδα αγωνίζεται στην χαμηλότερη κατηγορία της Λίγκας, στην παλιά 4th Division που είναι η σημερινή League Two. Πρόκειται για ρεκόρ παραμονής στην τελευταία κατηγορία, γι’ αυτό μερικοί την αποκαλούν σκωπτικά "Rochdale Division".
Στο τέλος της καριέρας του αγωνίστηκε στη Ρότσντεϊλ ο Τέρι Όουεν, πατέρας του Άγγλου διεθνή Μάικλ Όουεν. Έπαιξε τη διετία 1977-79. Σε 82 ματς σημείωσε 21 γκολ και ήταν ο αγαπημένος παίκτης της εξέδρας.
Το 1980 η Ρότσντεϊλ κινδύνεψε να εκδιωχθεί από τη Λίγκα αλλά σώθηκε για μία ψήφο! Κινδύνεψε επίσης τη σεζόν 2003-04, αν και είχαν προηγηθεί δύο καλές χρονιές, στις οποίες τερμάτισε όγδοη και πέμπτη αντίστοιχα. Μάλιστα συμμετείχε στους αγώνες κατάταξης για την άνοδο αλλά δεν τα κατάφερε.
Την επόμενη χρονιά πέτυχε άλλη μια διάκριση, φθάνοντας ως τον 5ο γύρο του Κυπέλλου Αγγλίας αποκλείοντας μεταξύ άλλων τις Πρέστον Νορθ Εντ και Κόβεντρι Σίτι.
Από το Δεκέμβριο του 2006 στο τιμόνι της ομάδας είναι ο Κιθ Χιλ, γέννημα θρέμμα της πόλης, που μέχρι τότε ήταν υπεύθυνος στα τμήματα υποδομής. Προχώρησε σε ανανέωση και αφού πέτυχε την πρώτη χρονιά να τερματίσει την ομάδα στην 9η θέση, το 2007-08 πέτυχε τη συμμετοχή της στους αγώνες κατάταξης για την άνοδο, χωρίς όμως επιτυχία. Τη σεζόν 2008-09 η ομάδα έφτασε για δεύτερη συνεχή χρονιά στα πλέι οφ, χωρίς πάλι αντίκρυσμα. Η μεγάλη ώρα του συλλόγου έφτασε το 2009-10, όταν η ομάδα μέσα από τους αγώνες κατάταξης κέρδισε την άνοδο στην Φούτμπολ Λιγκ Ουάν. Το τέλος της σεζόν 2011-12 βρήκε την ομάδα να υποβιβάζεται μετά από δύο αγωνιστικές περιόδους, όμως δύο χρόνια αργότερα, τη σεζόν 2013-14 η Ρότσντεϊλ επανήλθε στην Φούτμπολ Λιγκ Ουάν.

Γήπεδο

Η Ροτσντέιλ αγωνίζεται στο Σπότλαντ (Spotland) που έχει χωρητικότητα 10.249 θεατών.
Το γήπεδο χτίστηκε το 1920 αλλά από το 1988 ανήκει επίσης στο δήμο της πόλης και στους Rochdale Hornets (ομάδα ράγκμπι).
Τίτος

Έργα και ημέρες πριν αναδειχθεί Αυτοκράτορας

Μετά από ένα σύντομο πέρασμα από τη Βρετανία και τη Γερμανία, ανέλαβε τη διοίκηση μιας λεγεώνας στην Ιουδαία, υπό τις διαταγές του πατέρα του Βεσπασιανού (67 μ.Χ.). Ο Βεσπασιανός είχε σταλεί εκεί για να καταστείλει μια ακόμη εξέγερση των Ιουδαίων ως επικεφαλής των ρωμαϊκών λεγεώνων. Όταν πέθανε ο Νέρωνας, o Τίτος ανέλαβε την πλήρη διοίκηση της πολεμικής επιχείρησης, με αποτέλεσμα την κατάληψη και πλήρη καταστροφή της Ιερουσαλήμ και τη θανάτωση 1.100.000 Εβραίων. Η Αψίδα του Τίτου ανεγέρθηκε στη ρωμαϊκή αγορά προς υπενθύμιση αυτής της νίκης. Μετά τον θρίαμβο της Ιερουσαλήμ ανέλαβε τη διοίκηση της Πραιτωριανής φρουράς του Βεσπασιανού. Ταυτόχρονα απέκτησε την εξουσία του Δημάρχου, έγινε κήνσορας μαζί με τον πατέρα του (79) , και επτά φορές ύπατος (μεταξύ 70 και 79). Ο Τίτος ήταν αντιδημοφιλής λόγω της εμπλοκής του, ως βοηθός του Βεσπασιανού, σε πολεμικές επιχειρήσεις και της ερωτικής σχέσης που διατηρούσε με την αδελφή του Ηρώδη Αγρίππα Β´, Βερενίκη. Η πιθανότητα επανάληψης ενός γάμου, Ρωμαίου Αυτοκράτορα με μια βασίλισσα από την ανατολή, ήταν αρνητικό γεγονός για την κοινή γνώμη, λόγω της πρότερης αρνητικής κατάληξης του γάμου της Κλεοπάτρας. Λίγο πριν την ανάρρηση του στο θρόνο ο Τίτος κατέστειλε μια συνωμοσία εναντίον του, γεγονός που δεν απέτρεψε την ομαλή και άμεση διαδοχή στο θρόνο όταν πέθανε ο πατέρας του.

Έργα και ημέρες ως Αυτοκράτορας

Ο Τίτος  υπήρξε γενναιόδωρος Αυτοκράτορας ως προς τους πολίτες του και τον εαυτό του. Χαρακτηριστικά αναφέρεται ότι βοήθησε σημαντικά τους πληγέντες στην Καμπανία από την έκρηξη του Βεζούβιου και συνέβαλλε αποφασιστικά στην ανοικοδόμηση της Ρώμης μετά την πυρκαγιά του έτους 80 μ.Χ. Επίσης αναβάθμισε το υδραγωγείο Άκουα Κλάουντια, επέκτεινε τις Θέρμες του Αγρίππα δημόσια λουτρά της Ρώμης και ολοκλήρωσε την την κατασκευή του Φλάβειου Αμφιθεάτρου γνωστού ως Κολοσσαίο το οποίο είχε ξεκινήσει επί Βεσπασιανού. Η διάρκεια των εγκαινίων διήρκεσε 100 ημέρες. Ο Τίτος αναφέρεται ως ωραίος, καλλιεργημένος και ευγενικός. Σύμφωνα με τον Σουητώνιο ήταν ο αγαπημένος του ανθρώπινου γένους.

Το τέλος

Πέθανε από φυσικά αίτια (επιδημία) και τον διαδέχτηκε ο νεώτερος του αδελφός Δομιτιανός.
Σβατοπλούκ της Βοημίας

Βιογραφία

Ήταν γιος τού Όθωνα Α΄ πρίγκιπα τού Ολομόουτς και της Ευφημίας των Απράντ, κόρης τού Μπέλα Α΄ της Ουγγαρίας. Ο πάππος του Μπρετίσλαφ Α΄ δούκας της Βοημίας αναβιβάστηκε σε βασιλιά από τον Ερρίκο Δ΄ της Γερμανίας. 
Όταν ο θείος του Βρατίσλαος Β΄ έγινε βασιλιάς της Βοημίας, έκανε τον μικρότερο αδελφό του Όθωνα Α΄ πρίγκιπα τού Ολομόουτς. Ωστόσο όταν ο Όθων Α΄ απεβίωσε, ο μεγαλύτερος αδελφός του Κορράδος Α΄ πρίγκιπας τού Μπρνο σφετερίστηκε το Ολομόουτς, γενόμενος έτσι κύριος όλης της Μοραβίας.
Ο Σβατοπλούκ έλαβε τον τίτλο τού πρίγκιπα τού Ολομόουτς το 1091. Το 1092 απεβίωσε ο θείος του Κορράδος Α΄ έπειτα από 8 μήνες δούκας της Βοημίας και τον διαδέχθηκε ο πρώτος γιος τού Βρατίσλαου Β΄, ο Μπρετίσλαφ Β΄. Αυτός όρισε τον αδελφό του Μποζιβόι Β΄ κυβερνήτη της Μοραβίας και ζήτησε από τον Ερρικο Δ΄ να τον αναγνωρίσει διάδοχό του. Έτσι όμως αποκλειόταν ο Κορράδος Α΄ και τα τέκνα του από τη διαδοχή, που θα ήταν οι επόμενοι δούκες σύμφωνα με την αρχή τού πρεσβύτερου που ίσχυε, η οποία όριζε διάδοχο τον επόμενο αδελφό και όχι τον μεγαλύτερο γιο. Όταν το 1099 ο Ερρίκος Δ΄ εξέδωσε καταστατικό έγκρισης της διαδοχής, ξεκίνησε εμφύλια διαμάχη. Το 1100 απεβίωσε ο Μπρετίσλαφ Β΄ και ο Μποζιβόι Β΄ ανέλαβε την εξουσία.
Τον Ερρίκο Δ΄ εκτόπισε ο γιος του Ερρίκος Ε΄ της Γερμανίας· ο Σβατοπλούκ άδραξε την ευκαιρία και βάδισε εναντίον τού Μποζιβόι Β΄. Με τη βοήθεια τού Βρατισλάου Β΄, νεότερου αδελφού τού Μποζιβόι Β΄ και έπειτα από δύο έτη αντιπαράθεσης και δολοπλοκιών, εκδιώχθηκε ο Μποζιβόι Β΄. Τότε ο Ερρίκος Ε΄ κάλεσε τον Σβιατοπλούκ -που δεν τόλμησε να αρνηθεί- και τον αιχμαλώτισε, ώστε να αποκαταστήσει τον υποτελή του Μπορζιβόι Β΄ στον θρόνο. Όμως σύντομα συμφιλιώθηκε με τον Σβιατοπλούκ, ο οποίος τού υποσχέθηκε συμμαχία και συνδρομή στην εκστρατεία του εναντίον τού Κολομάν της Ουγγαρίας. Ο Σβιατοπλούκ ελευθερώθηκε και επέστρεψε στη Βοημία, μάλιστα έκανε τον βασιλιά της Γερμανίας ανάδοχο στη βάπτιση τού γιού του, που έλαβε το όνομα Βεντσέσλαος-Ερρίκος (τσεχ. Václav Jindřich).
Το 1108 ο Ερρίκος Ε΄ παρενέβη στην Ουγγαρία υπέρ τού Άλμος δούκα της Νίτρα και κατά τού Κολομάν. Ο Σβατοπλούκ συνόδευσε τον βασιλιά της Γερμανίας, όπως είχε υποσχεθεί. Τότε ο Κολομάν κινητοποίησε τον σύμμαχό του Μπολέσλαφ Γ΄ δούκα της Πολωνίας, που μαζί με τον Μποζιβόι Β΄ έκαναν επίθεση. Ο Ερρίκος Ε΄ αναγκάστηκε να εγκαταλείψει την πολιορκία της Μπρατισλάβας και έτσι ο Κολομάν λεηλάτησε τη Μοραβία. Ο βασιλιάς της Γερμανίας εξαγριώθηκε με τον Μπολέσλαφ Γ΄, τού οποίου η παρέμβαση κατέστρεψε την εκστρατεία στην Ουγγαρία. Εισέβαλε στην Πολωνία στο όνομα τού Ζμπιγκνιέφ, αδελφού του Μπολέσλαφ Γ΄. Ο Σβατοπλούκ πέρασε με τον στρατό του από τη Σιλεσία, συνάντησε τον Ερρίκο Ε΄ και έδωσαν μαζί μάχη στο Γκλόγκουφ. Εδώ το 1109 σκοτώθηκε στη σκηνή του βασιλιά της Γερμανίας από ένα μέλος της ευγενούς οικογένειας των Βρσόβιτσε, ως αντίποινα για τον ηγέτη τους Μουτίνα, που είχε αποκεφαλιστεί για τη βοήθειά του προς τον Μποζιβόι Β΄.
Δεν μπορούσε να τον διαδεχθεί ο ίδιος ο Μποζιβόι Β΄, έτσι τον διαδέχθηκε ο νεότερος αδελφός του Βλαδίσλαος Β΄.